Virallinen lehti nro C 158 , 25/05/1998 s. 0049



KIRJALLINEN KYSYMYS E-3179/97 komissiolle esittäjä(t): Alexandros Alavanos (GUE/NGL) (13. lokakuuta 1997) Aihe: Pienten Välimeren saarten viininviljelylle annettava tuki Santorinissa 5. - 6. heinäkuuta 1997 pidetyssä Välimeren pienten saarten toisessa viinisymposiumissa todettiin, että noiden saarten viininviljely oli kuolemassa taloudellisten muutosten ja maaseudun autioitumisen vuoksi ja että tällä on suoranaisia ja merkittäviä vaikutuksia ympäristönsuojelun kannalta. Näillä pienillä saarilla kasvatetaan vanhoja paikallisia lajikkeita, jotka auttavat säilyttämään elämän monimuotoisuutta ja viinien kansainvälistä monipuolisuutta; tuotetut viinit ovat laadukkaita, eikä viiniköynnöksen korvaavia vaihtoehtoisia satokasveja ole. Voiko komissio siksi ilmoittaa, mitä toimenpiteitä se aikoo toteuttaa ottaakseen käyttöön suotuisaa erityislainsäädäntöä, ja mitä suojelu- ja kehittämistoimenpiteitä se aikoo toteuttaa vastatakseen pienten Välimeren saarten viininviljelyn äärimmäisen vakavaan tilanteeseen? Komission jäsenen Franz Fischlerin komission puolesta antama vastaus (18. marraskuuta 1997) Jos ei oteta huomioon viinialan tuotteita koskevaa markkinoiden yleistä tuki- ja hallintojärjestelyä, josta vastaa Euroopan maatalouden ohjaus- ja tukirahaston (EMOTR) tukiosasto, yhteisöllä on olemassa erityisiä tavoitteita viininviljelyn ja viinialan tuotteiden edistämiseksi pienillä Välimeren saarilla; nämä tavoitteet johtavat useaan erityistoimenpiteeseen. Näin ollen nämä Kreikan saaret eivät kuulu lopullista viininviljelyaloista luopumista koskevan palkkion myöntämisestä viinivuosiksi 1988/1989-1997/1998 annetun asetuksen (ETY) 1442/88 ((EYVL L 132, 28.5.1988. )) soveltamisalaan. Asetuksen (EY) 951/97 ((EYVL L 142, 2.6.1997. )) nojalla EMOTR:n ohjausosastosta voidaan rahoittaa maataloustuotteiden jalostamiseen ja kaupan pitämiseen tehtyjä investointeja, joilla pyritään edistämään yritysryhmittymien toteuttamaa jalostamiskapasiteettiin liittyvien rakenteiden uudistamista, ympäristönsuojelua, luonnonmukaista viininviljelyä, laadunvalvontaa ja alan rakenneuudistusta edistävää viininviljelyn tuotoksen pienentämistä. Lisäksi rakennerahastojen toimintaohjelmilla voidaan edistää esimerkiksi määritetyillä alueilla tuotettujen laatuviinien (tma-laatuviinit) myyntiä Aigeianmeren pohjoisosan saaria koskevan alueellisen toimintaohjelman mukaisesti. Toimintaohjelman seurantakomitea on sisällyttänyt saaret toimintaohjelmaan. Tietyistä maataloustuotteita koskevista erityistoimenpiteistä Aigeianmeren pienten saarten hyväksi 19 heinäkuuta 1993 annetussa neuvoston asetuksessa (ETY) 2019/93 ((EYVL L 184, 2.7.1993. )) säädetään tuen myöntämisestä väkevän viinin paikallisen tuotannon vanhentamiselle vähintään kahdeksi vuodeksi ja tuesta, joka myönnetään hehtaareittain tma-laatuviinien tuotantoon keskittyneen viininviljelyn ylläpitämiseksi. Nämä tuet ovat erittäin merkittäviä kyseisten saarien perinteisen viininviljelyn jatkumiselle. Maatalous- ja ympäristötoimenpiteitä tuetaan myös pienten saarten viininviljelyn hyväksi ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 kesäkuuta 1992 annetun neuvoston asetuksen 2078/92 (ETY) ((EYVL L 215, 30.7.1992. )) nojalla. Lisäksi on syytä mainita yhteisöaloitteeseen Interreg II/ulkorajat kuuluva sovellettu tutkimushanke, jonka tarkoituksena on parantaa viiniköynnösten geneettistä perimää ja korkealaatuisten viinialan tuotteiden tuotantoa. Tämä hanke yhdistää Kreetan, useiden muiden Aigeianmeren saarten ja Kyproksen tutkimusaikeet yli rajojen ulottuvan ammattitaidon vaihtoa koskevan yhteistyön osalta. Edellä esitetyt toimenpiteet osoittavat, että komissio on kiinnostunut Välimeren pienten saarten viininviljelyn säilymisestä, uudenaikaistamisesta, rakenneuudistuksista ja rakenteellisesta mukauttamisesta, ja komissio toivoo, että arvoisa parlamentin jäsen on tyytyväinen tältä osin komission toimintaan.